Virallinen lehti nro C 109 , 01/05/1995 s. 0325



B4-0640, 0641, 0718 ja 0720/95 Päätöslauselma eräiden Euroopan unionin jäsenvaltioiden ja Amerikan Yhdysvaltojen välillä tehdyistä avointa ilmatilaa koskevista kahdenvälisistä sopimuksista Euroopan parlamentti, joka - ottaa huomioon lentoliikenteen vapauttamista koskevien toimenpidepaketin KOM(91)0275 ((EYVL C 258, 4.10.1991)), - ottaa huomioon 18. marraskuuta 1993 antamansa päätöslauselman kauppasuhteista kolmansien maiden kanssa lentoliikennealalla ((EYVL C 329, 6.12.1993, s. 72)), - ottaa huomioon 22. huhtikuuta 1994 antamansa päätöslauselman kauppasuhteista kolmansien maiden kanssa siviililentoliikenteen alalla ((EYVL C 128, 9.5.1994, s. 512)), - ottaa huomioon 14. helmikuuta 1995 antamansa päätöslauselman komission tiedonannosta, jonka nimi on: «Euroopan siviililentoliikenteen näkymät paranevat» ((Istunnon pöytäkirja, osa II)), A. katsoo, että komissiolla on oikeus toimia, kun kahdenväliset sopimukset vaikuttavat yhteisön oikeuteen, B. katsoo, että Yhdysvaltojen ja eräiden jäsenvaltioiden väliset sopimukset voivat mahdollistaa Yhdysvaltain lentoyhtiöiden pääsyn Euroopan sisäisiin yhteyksiin tarjoamatta Euroopan lentoyhtiöille vastineeksi oikeutta liikennöidä kotimaan reiteillä amerikkalaisten kaupunkien välillä, C. katsoo, että yhteinen toiminta tällä alalla on tarpeen ja että sen olisi perustuttava useisiin perusperiaatteisiin, erityisesti vastavuoroisuuteen, tasapuolisuuteen, tasaveroisiin etuihin, rehelliseen kilpailuun, kuluttajansuojeluun, ympäristönsuojeluun, korkeatasoiseen turvallisuuteen sekä kaikkien jäsenvaltioiden taloudellisten etujen kunnioittamiseen, ja varmistettava samalla moitteettomat sosiaaliset edellytykset ja julkisen palvelun sitoumukset syrjäisten alueiden lentoliikenneyhteyksien takaamiseksi, D. katsoo, että jäsenvaltioiden oikeudellinen velvollisuus on kahdenvälisiä sopimuksia koskevien neuvottelujen yhteydessä varmistaa, että kyseiset sopimukset eivät rajoita yhteisön lainsäädäntöä mukaan lukien vapauttamistoimenpiteiden kolmas paketti, 1. Pahoittelee, että Euroopan unionilla ei ole yhteistä kolmansien maiden kanssa tehtäviä siviililentoliikenteen sopimuksia koskevaa politiikkaa; 2. Pelkää, että niiden toimenpiteiden kolmas sarja, jotka koskevat sisämarkkinoiden toteuttamista siivililentoliikenteen alalla ja jotka tulevat voimaan 1. huhtikuuta 1997, vaarantuu jäsenvaltioiden ja Amerikan Yhdysvaltojen tekemien kahdenvälisten sopimusten kumulatiivisen vaikutuksen vuoksi, 3. Kehottaa komissiota esittämään Euroopan parlamentille nopeasti kertomuksen kahdenvälisten avointa ilmatilaa koskevien sopimusten vaikutuksesta yhteisön oikeuteen ja amerikkalaisten lentoyhtiöiden pääsyyn Euroopan markkinoille; 4. Pyytää komissiota ja neuvostoa toteuttamaan tarvittavat toimenpiteet näistä sopimuksista johtuvien tämän alan turvallisuuteen sekä sosiaalisiin ja ympäristöongelmiin kohdistuvien kielteisten vaikutusten välttämiseksi, 5. Korostaa, että Euroopan unionin ja kolmannen maan välisiin kahdenvälisiin sopimuksiin on sisällytettävä ulkomaisille lentoyhtiöille annettavat oikeudet aloittaa liikennöinti kotimaan reiteillä vastavuoroisuuden periaatteella, 6. Pyytää, että komissiolle annetaan valtuudet valmistaa neuvotteludirektiivi siviililentoliikennettä koskevan sopimuksen tekemiseksi Amerikan Yhdysvaltojen, Keski- ja Itä-Euroopan maiden ja Sveitsin kanssa, 7. Kehottaa puhemiestään välittämään tämän päätöslauselman komissiolle, neuvostolle, jäsenvaltioiden hallituksille, Yhdysvalloille, Keski- ja Itä-Euroopan maille ja Sveitsille.